Päeval 1a alustas 96 pokkerimängijat, kellest "jäi ellu" 36; nende hulgas üheksa eestlast.  Parimat mängu näitas pokkerientusiast ning teisteski mõttemängudes edukas 22-aastane Andry Purk (pildil*), kes võitis pileti suurturniirile PokerStars'i poolt sponsoreeritud online-turniirilt Eesti Turniiripokkeri Föderatsiooni liikmetele. Lõpetanud päeva 73 050 nööbiga, oli ta suutnud oma algstäki enam kui seitsmekordistada. Ka teine koht kuulus eestlastele - Tarmo Tael oli suutnud koguda 58 575 punkti ning igati hea löögipositsiooni jättis endale ka Eesti läbi aegade üks edukamaid pokkeriproffe Marek Kolk (40 425). Tuntud Eesti mängijatest pidid konkurentsist langema Henri Käsper, Tunnet Taimla, Rain Elmik ja Kristjan Rummel, aga ka PokerStars'i poolt sponsoreeritud laulja Maarja-Liis Ilus.